[{"text_idx": "#000000", "text": "Selleks, et anda allja\u0308rgnevale kirjutisele sobilik atmosfa\u0308a\u0308r, mo\u0303elge hetkeks gruusia vanaso\u0303nale, mis u\u0308tleb: lambad kartsid kogu elu hunti, ometi so\u0303i nad a\u0308ra karjus."}, {"text_idx": "#000001", "text": "Mu meelest iseloomustab see u\u0308lalkirjutatud reaalsus u\u0308sna ta\u0308pselt seda, mis juhtus me naaberriigis Venemaal."}, {"text_idx": "#000003", "text": "so\u0303da ja Vabadus. Meelega kirjutan need so\u0303nad ko\u0303rvuti o\u0303igekirjareegleid rikkudes. Mo\u0303elge, kui palju reegleid rikub see koletis, mida ka\u0308tkeb enda so\u0303na so\u0303da. Maailmas senikehtinud reegleid. So\u0303java\u0308eparaadi silmas pidades pean siia kirjutama ka si vis pacem, para bellum (kui tahad rahu, valmistu so\u0303jaks). Mis siis, et kogu inimlikkus minus seda u\u0308tlust po\u0303lastab."}, {"text_idx": "#000004", "text": "On u\u0308sna karm mo\u0303elda aastast, mis ja\u0308a\u0308b me riigi kahe su\u0308nnipa\u0308eva \u2013 104. ja 105. \u2013 vahele, kui tuisupo\u0303rgust. See va\u0308ljend, tuisupo\u0303rgu, meenub mulle ikka just siis, kui ma ei suuda taas leppida maailma korrapa\u0308ratusega. Kui agressor vallutab tuumajaama, kui agressorriigis pannakse vangi ko\u0303ik ausaks ja\u0308a\u0308da tahtvad humanitaarid. Kui ukrainlaste vastu saadetakse so\u0303dima kurjategijaid ja noored poisid, kes elust ega so\u0303jast midagi ei tea. Kas nad veel armastustki on tundnud... No\u0303ukogude liit, Stalini terror, Afganistan, Ts\u030cernobo\u0303l, Moskva olu\u0308mpiama\u0308ngud, mida tsiviliseeritud maailm boikoteeris... Ajalugu kordub mingi suurt kurja kummardava nihkega."}, {"text_idx": "#000008", "text": "Olen kord u\u0308les kirjutanud Peeter Volkonski mo\u0303tte: \u201eMillega mo\u0303o\u0303ta kultuuri? Seda on u\u0308ritatud ju mitmel moel, aga sellest ei ole suurt midagi va\u0308lja tulnud. Ma pakun, et kultuuri sa\u0308ilimise mo\u0303o\u0303tu\u0308hik on laul. Mitu laulu on selles kultuuris. Ma ei tea, mis selle alla mahuks ko\u0303ik. Pa\u0308ris kena on niiviisi mo\u0303elda.\u201d Me laulsime ennast vabaks . See ko\u0303lab, vo\u0303i isegi ko\u0303lbab."}, {"text_idx": "#000009", "text": "Ta\u0308na me ra\u0308a\u0308gime enamasti vaid sellest, mitu kahurit meil on ja mitu me a\u0308ra anname. Kogu meid u\u0308mbritsev maailm sellest ra\u0308a\u0308gib. Viidingu kuuenda pa\u0308eva tuisul on a\u0308rivitriinis juba hang. Vang on natuke vaba selles salmis. Mis ta\u0308hendab vangi natuke vabadust, selles on ku\u0308simus."}, {"text_idx": "#000010", "text": "Pisut no\u0303utuks teeb mitmest kohast kuuldud jutt, kuidas eestlased on juba u\u0308sna kaua maailma eri nurkadesse, kus nende meelest rahulik ja kaunis, kinnisvara ostnud. Tore jo\u0303ukus ju, kui poleks seda ta\u0308iendust, et esimese ohu korral lastakse siit jalga. Ja selleks ennast kindlustataks. Aga ka kaitseliidu liikmete arv kasvavat."}, {"text_idx": "#000011", "text": "Poliitika juhib riike, ku\u0308llap ka meie va\u0308ikest kodumaad. Minu ja ku\u0308llap ka paljude teiste jaoks on me oma poliitilm pigem tusane kui tuisune. Ja eesma\u0308rk ei ole mitte parem Eesti, vaid (pragu eriti) vo\u0303imule saamine. Unustatud on me esivanemate eluterve pa\u0308randus. Valitseb turunduse petukaup, mille o\u0303nge me hakkame. Palju ra\u0308a\u0308gitakse Venemaa meedia mo\u0303just inimestele. Kas meie, eestlased oskame veel oma peaga mo\u0303elda? Ku\u0308ll ma ei taha selles kahelda. Muidugi tahaks o\u0308elda, et kohe-kohe me valimised na\u0308itavad meile, mis na\u0308gu me oleme. Ja siis ehk taas nendime, et iga rahvas on oma valitsejaid va\u0308a\u0308rt."}, {"text_idx": "#000012", "text": "Leian oma selle aasta kladest viiteta sissekande: \u201e Elada oma va\u0308ge argisekeldustele raiskamata \u2012 selle a\u0308rao\u0303ppimine on va\u0308ga keeruline. Aga kui keegi on ees seda suutnud teha, siis ja\u0308relikult pole see vo\u0303imatu.\u201d"}, {"text_idx": "#000013", "text": "Ikka veel teeb haiget Riho Sibula lahkumine. Meenus u\u0308ks jutt temaga, o\u0303nneks see on ka intervjuus kirjas; \u201eSamal o\u0303htul, kui kuulsin, et Tallinna u\u0308likoolis lo\u0303petatakse to\u0308o\u0308o\u0303petuse o\u0303petamine \u2013 savi ja klaas on 19. sajandist, meil on 3D \u2013 ra\u0308a\u0308kis mu so\u0303ber India ta\u0308htsast IT kolledz\u030cist. Sellisest, et kui sa sinna sisse saad, siis suured Ameerika firmad panevad sulle esimesel kursusel ka\u0308pa peale. U\u0308sna esimese kursuse lo\u0303pus, seal o\u0303ppides, sa pead oskama teha labidat.\u201d Riho ro\u0303hutas, et oma ka\u0308tega. Et ei kaoks side pa\u0308ris asjadega."}, {"text_idx": "#000014", "text": "Maailmakuulus viiuldaja ja dirigent Yehudi Menuhhin on o\u0308elnud: \u201eIga inimene peab tegema midagi loomingulist, kusjuures tulemus pole sugugi ta\u0308htis.\u201d Kirjutan, et ro\u0303hutada \u2013 tulemus pole ta\u0308htis. Loominguline olek on inimeseks olemise tunnus. Me ka\u0308sito\u0308o\u0308kunst on paljus see, mis on meid senimaani elus hoidnud. Kirjatud kampsunid ja sokid ja kindad. Neis on soojus sees. Seda kiirgab sealt siia ta\u0308naseni. Ehkki kuidagi va\u0308hem, sest, nagu o\u0308eldakse, moed muutuvad. Aga nagu eespool to\u0303desin, ajalool on omadus korduda..."}, {"text_idx": "#000015", "text": "Kas siis to\u0303esti ei olegi enam nii, nagu luuletas Paul-Eerik Rummo: \u201eSiin oled kasvanud. Tasasel maal./ Siit on su rahu ja tasakaal.\u201d Maailmapilet on ka\u0308tte antud ku\u0308ll, aga kas me oskame seda va\u0308a\u0308rikalt kasutada? Tasakaal, see ta\u0308htis so\u0303na."}, {"text_idx": "#000016", "text": "Jahimehed on kokku lugenud, et Eestis elab 1000 karu. Suuri asju me ju paneme ta\u0308hele, hoidkem me maad kasvo\u0303i Eesti karude pa\u0308rast. Me ju ei aja neid segi vene karuga. Oskame vahet teha. Vo\u0303i ei oska enam?"}, {"text_idx": "#000017", "text": "Olen nii mo\u0303tisklenud, et ko\u0303ik inimesed on vaid telefoniko\u0303ne kaugusel. Mis see maksab, kui helistad ja ku\u0308sid \u2013 kuidas sul seal la\u0308heb. Vo\u0303i seda, kelle kootud on su villased sokid?"}, {"text_idx": "#000019", "text": "Rahu ajal matavad pojad isasid, so\u0303ja ajal isad poegi. Kas peab nii va\u0308ga ro\u0303hutama, et oleme so\u0303jas? Seda enam, et Albert Einstein on o\u0308elnud, et ei tea, milliste relvadega hakatakse vo\u0303itlema kolmandas maailmaso\u0303jas, kuid neljandas la\u0308hevad ka\u0308iku kivid ja kaikad. Va\u0308ljendusoskusest ja\u0308a\u0308b puudu? Lugege luuletusi. Siis ehk on vo\u0303imalik seda so\u0303jas olemist va\u0308ljendada nii, et see ei hirmutaks. Me oleme nii tugevad, et suudame aidata neid, kes so\u0303jas. Me aitame neid, kes so\u0303divad... ja tonksti, ja\u0308a\u0308n ka ise so\u0303nadega ha\u0308tta. <pigem ha\u0308das kui tu\u0308hjlt suureso\u0303naline. Seda ei ole meeldiv tunnistada, aga peab, sest meid meie ruumis u\u0308mbritsevad so\u0303nad ja mo\u0303tted mo\u0303jutavad ko\u0303iki."}, {"text_idx": "#000022", "text": "Jo\u0303gevale Betti Alveri luulepa\u0308evadele so\u0303ites tuiskas. Luulepa\u0308evade avamisel ma\u0308ngisid gu\u0308mnasistidest \u201eLiblikapu\u0308u\u0308djad\u201d loo, mis lo\u0303ppes sellega, et poiss ja tu\u0308druk la\u0308ksid ka\u0308sika\u0308es ja siis ho\u0303ikas neile vanaema: \u201eLapsed, a\u0308rge liiga kaugele minge!\u201d Eesti riigi su\u0308nnipa\u0308eval ongi paslik soovida, et me omast liiga kaugele ei la\u0308heks."}, {"text_idx": "#000023", "text": "Andres Ehin pani oma 2004. aastal kirjutatud luuletuse nimeks \u201eTu\u0308hi Eesti\u201d. Ta seal tuisust ra\u0308a\u0308gib. Nii suurtest hangedes, et on ime, kui sealt la\u0308bi saad. Va\u0308ikestest la\u0308a\u0308nelikest linnadest ja tuisupo\u0303rgust ku\u0308lateedel. Ja siis ja\u0308tab lootuse, o\u0308eldes, et koidutundi ehib ikka to\u0303usva pa\u0308ikese punastus. \u201eTu\u0308hjus on me suurim puudus/ Tu\u0308hjus on me lunastus\u201d."}, {"text_idx": "#000024", "text": "Sinu e-postiaadressi ei avaldata. No\u0303utavad va\u0308ljad on ta\u0308histatud *-ga"}, {"text_idx": "#000025", "text": "Salvesta minu nimi, e-posti- ja veebiaadress sellesse veebilehitsejasse ja\u0308rgmiste kommentaaride jaoks."}, {"text_idx": "#000027", "text": "Alevid \u2013 maa ja linna vahel\nEuroopa kajab Narva Vabaduse festivalist, kuid korraldajal on na\u0308pud po\u0303hjas\nFragmentaarium vabadusest \u2013 mis maa(ilm) see on?\nKa\u0308okingad tema majesteet Ita Everile"}, {"text_idx": "#000030", "text": "Tere sobrama Teatritaskus! Teatritasku on koht, kuhu igau\u0308ks vo\u0303ib torgata so\u0303rme ja anda ka\u0308e. Teatritasku on koht, kus elu saab kokku teatriga. Teatritaskus on Raplamaa ajalehe Na\u0308daline kunagine lisa Teatriku\u0308ljed. Teatriku\u0308ljed on ilmunud 2006. aasta algusest ja tasapisi vo\u0303iks taskupo\u0303hjast leida ko\u0303ik seniilmunud ja just ilmuvad lood. Monoloogid, dialoogid, intervjuud... ko\u0303ik eesma\u0308rgil, et taskupo\u0303hja tekiks teatripilt. Ehk saab siit isegi vastuse, miks teater on, mis teater on? Tasku ta\u0308ieneb ajas. Ja kui sa juba siin ka\u0308id, siis kirjuta ka midagi! Eesriie avaneb."}, {"text_idx": "#000031", "text": "Teatritasku on koht, kuhu igau\u0308ks vo\u0303ib torgata so\u0303rme ja anda ka\u0308e. Teatritasku on koht, kus elu saab kokku teatriga. Teatritaskus on Raplamaa ajalehe Na\u0308daline kunagine lisa Teatriku\u0308ljed."}, {"text_idx": "#000032", "text": "Teatriku\u0308ljed on ilmunud 2006. aasta algusest ja tasapisi vo\u0303iks taskupo\u0303hjast leida ko\u0303ik seniilmunud ja just ilmuvad lood. Monoloogid, dialoogid, intervjuud... ko\u0303ik eesma\u0308rgil, et taskupo\u0303hja tekiks teatripilt. Ehk saab siit isegi vastuse, miks teater on, mis teater on? Tasku ta\u0308ieneb ajas. Ja kui sa juba siin ka\u0308id, siis kirjuta ka midagi!"}]